Diari Oficial de la Generalitat Valenciana


Sumari del DOGV 8912, del 24-09-2020 (2020/7691)

RESOLUCIÓ de 22 de setembre de 2020, de la consellera de Sanitat Universal i Salut Pública, per la qual es prolonga temporalment la vigència dels tractaments crònics planificats de pacients, en l'àmbit de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8912

Data del DOGV
:   24-09-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/7691


Data del document
:   22-09-2020

Organisme emissor
:   Conselleria de Sanitat Universal i Salut Pública

Tipus de document
:   Resolució

Descriptors 

:   * Conselleria de Sanitat Universal i Salut Pública
    * establiment hospitalari

RESOLUCIÓ de 22 de setembre de 2020, de la consellera de Sanitat Universal i Salut Pública, per la qual es prolonga temporalment la vigència dels tractaments crònics planificats de pacients, en l'àmbit de la Comunitat Valenciana. [2020/7691]  
Antecedents de fet  
L'actual context sanitari, en consonància amb les mesures excepcionals establides, i basant-se en el que estableix la Llei orgànica 3/1986, de mesures especials en matèria de salut pública, fa necessari reduir al màxim la transmissió i infecció per la Covid-19. L'atenció primària de la salut, amb la medicina familiar i comunitària i la infermeria, com a principals suports en el sistema sanitari públic, ostenta una gran responsabilitat en la gestió de la pandèmia alhora que ha de mantindre l'assistència primària de salut a la població.  
L'encara recent confinament poblacional, les mesures de distanciament social, la necessitat de modificar la gestió de les visites presencials i telemàtiques, així com la major càrrega i responsabilitat assistencial poden generar, de vegades, dificultats per a realitzar activitats sanitàries habituals, considerades com de control i seguiment dels pacients de cada quota.  
Entre aquestes activitats està la renovació dels tractaments farmacològics en el context de la prestació farmacèutica del Sistema Nacional de Salut. El fet de no disposar dels tractaments crònics per part dels pacients pot comportar un mal control clínic i un perjuí per a la salut. El sistema de recepta electrònica permet la prescripció de tractaments crònics per mitjà d'una planificació temporal, el termini màxim de la qual és de 365 dies. Quan se supera la data final, la planificació ha de ser novament activada per a generar noves receptes o ordres de dispensació, així com les corresponents dispensacions.  
  
Sense perjuí del necessari control i responsabilitat del personal facultatiu per a iniciar, continuar o suspendre tractaments farmacològics i generar les respectives receptes, la Conselleria de Sanitat Universal i Salut Pública pretén facilitar la labor de revisió dels metges i les metgesses anticipant els tràmits administratius, així com afavorir la continuïtat dels tractaments crònics establits, i evitar així que la salut dels pacients es veja compromesa per la finalització de les receptes de medicaments ja instaurats.  
La proposta de 17 de setembre de 2020, de la secretària autonòmica de Salut Pública i Sistema Sanitari Públic, motivada per l'informe d'oportunitat i necessitat emés per la Direcció General de Farmàcia i Productes Sanitaris, justifica la conveniència, per als pacients i per a l'assistència sanitària del sistema sanitari públic, de prolongar la vigència de tractaments crònics a punt de finalitzar.  
  
  
Fonaments de dret  
La Conselleria de Sanitat Universal i Salut Pública té competència exclusiva en matèria d'ordenació farmacèutica i en matèria d'organització, administració i gestió de totes les institucions sanitàries públiques dins del territori de la Comunitat Valenciana, de conformitat, respectivament, amb els articles 49.19a i 54.1 de l'Estatut d'Autonomia.  
  
Les atribucions que efectua l'article 29, sobre plans de contingència davant de la Covid-19, del Reial decret llei 21/2020, de 9 de juny, de mesures urgents de prevenció, contenció i coordinació per a fer front a la crisi sanitària ocasionada per la Covid-19, estableix «l'obligatorietat de les comunitats autònomes de tindre plans de contingència que garantisquen la capacitat de resposta i la coordinació entre els serveis de salut pública, atenció primària i atenció hospitalària». Així mateix, de conformitat amb l'article 4 de la Llei 3/2003, de 6 de febrer, de la Generalitat, d'ordenació sanitària de la Comunitat Valenciana, corresponen a la Conselleria de Sanitat Universal i Salut Pública, entre altres competències, la determinació dels criteris, directrius i prioritats de la política de protecció de la salut i d'assistència sanitària, i l'establiment dels criteris generals de planificació i ordenació territorial de tots els recursos sanitaris.  
L'Acord de 19 de juny de 2020, del Consell, sobre mesures de prevenció contra la Covid-19, disposa en el punt set que «- correspon a la persona titular de la Conselleria de Sanitat Universal i Salut Pública adoptar les mesures necessàries per a l'aplicació del present acord i establir, d'acord amb la normativa aplicable i a la vista de l'evolució de la situació sanitària, totes aquelles mesures addicionals o complementàries que siguen necessàries».  
Basant-se en tot això, de conformitat amb l'article 81.1.b de la Llei 10/2014, de 29 de desembre, de la Generalitat, de salut de la Comunitat Valenciana, i a l'empara del Decret 105/2019, de 5 de juliol, del Consell, pel qual s'estableix l'estructura orgànica i bàsica de Presidència i de les conselleries de la Generalitat, resolc:  
  
Primer  
Aprovar la prolongació de la vigència, per dos mesos addicionals, del període de validesa de tractaments crònics que estiguen a punt de finalitzar i que hagen de continuar segons el parer del personal mèdic. Aquesta mesura serà aplicable per a pacients amb tractaments crònics vigents prescrits en recepta mèdica o en ordres de dispensació en el sistema d'informació corporatiu GAIA®.  
La mesura afecta tractaments crònics planificats per a períodes iguals o superiors a 180 dies i que hagen d'acabar abans del 30 de novembre de 2020; s'aplica també als tractaments que requereixen un visat, que s'actualitzarà automàticament.  
Finalment, no s'aplica als tractaments temporals o limitats de duració inferior a 180 dies ni a tractaments aguts. No s'aplica als medicaments estupefaents, fórmules magistrals ni a tractaments d'administració única trimestral o semestral. Tampoc afecta tractaments la duració màxima del qual permesa estiga establida en la seua fitxa tècnica.  
  
Segon  
Amb independència de la prolongació de la vigència dels tractaments crònics, els metges i les metgesses responsables de cada pacient vetlaran per l'adequat control i seguiment de tot això, incloent-hi la revisió i decisió sobre la farmacoteràpia.  
  
S'adverteix que la present resolució posa fi a la via administrativa, i que contra aquesta es pot interposar un recurs potestatiu de reposició previ al contenciós administratiu, en el termini d'un mes, davant de la Conselleria de Sanitat Universal i Salut Pública, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions, o bé, un recurs contenciós administratiu que haurà de presentar-se en el termini de dos mesos, comptats des de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableix la Llei 29/1998. Tot això sense perjuí que puga interposar-se qualsevol altre recurs dels previstos en la legislació vigent.  
  
València, 22 de setembre de 2020.- La consellera de Sanitat Universal i Salut Pública: Ana Barceló Chico.